## Rješenje o odobrenju obavljanja ponude za preuzimanje društva Industrogradnja d.d., Zagreb za Positus usluge d.o.o., Zagreb

### NN 136/2005 (16.11.2005.), Rješenje o odobrenju obavljanja ponude za preuzimanje društva Industrogradnja d.d., Zagreb za Positus usluge d.o.o., Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

**2564**

Sukladno odredbama članka 13. stavak 2. Zakona o
preuzima­nju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem Zahtjeva trgovačkog
društva POSITUS USLUGE d.o.o., Zagreb, Zelinska 3, zastupanog po punomoćniku,
trgovačkom društvu TO ONE d.o.o., Zagreb, Zelinska 3, kojeg zastupa Josip Galinec, direktor, za odobrenje objavljivanja ponude za
preuzimanje javnog dioničkog društva INDUSTROGRADNJA d.d., Zagreb, Savska cesta
66, na sjed­nici održanoj
dana 8. studenog 2005. godine, donijela je

## RJEŠENJE

1. Trgovačkom društvu POSITUS USLUGE d.o.o.,
Zagreb, Zelin­ska 3,
odobrava se objavljivanje ponude za preuzimanje javnog dio­ničkog
društva INDUSTROGRADNJA d.d., Zagreb, Savska cesta 66.

2. Ovo Rješenje objavit će se u »Narodnim
novinama«.

```
Obrazloženje
```

```

```

I/ Trgovačko društvo POSITUS USLUGE d.o.o.,
Zagreb, Zelinska 3 (dalje u tekstu: Ponuditelj), zastupano po punomoćniku,
trgovačkom društvu TO ONE d.o.o., Zagreb, Zelinska 3, kojeg zastupa Josip Galinec, direktor, podnijelo je Komisiji za vrijednosne
papire Republike Hrvatske (dalje u tekstu: Komisija), dana 20. listopada 2005.
godine, temeljem odredbe članka 13. stavak 1. Zakona o preuzimanju dioničkih
društava (dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva INDUSTROGRADNJA d.d., Zagreb, Savska cesta 66
(dalje u tekstu: Izdavatelj), ponudu i isprave iz članka 12. stavak 2. Zakona.

Komisija je dana 27. listopada 2005. godine
zatražila dopunu i izmjenu teksta ponude za preuzimanje te dopunu dokumentacije
sukladno odredbi članka 12. stavak 2. Zakona i to bankarsku garanciju ili
ugovor o kreditu ili ugovor o otvaranju posebnog računa i dokaz o uplati
sredstava za plaćanje dionica; isprave o pravnom poslu temeljem kojih je Josip Galinec iz Zagreba, Zelinska 3, stjecao dionice
Izdavatelja, u razdoblju od jedne godine prije dana objavljivanja ponude za
preuzimanje, te potvrde o plaćenoj administrativnoj pristojbi i naknadi,
sukladno odredbama članka 2. točke 24. Pravilnika o vrsti i visini
administrativnih pristojbi i naknada (»Narodne novine« broj 115/02 i 43/03).

Posljednju dopunu dokumentacije, Komisija je
zaprimila dana 8. studenog 2005. godine, od kada se Zahtjev Ponuditelja za
odobrenje objavljivanja ponude za preuzimanje smatra urednim.

II/ Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
337.694.400,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu srpnju,
kolovozu i rujnu 2005. godine, imao više od 100 dioničara.

III/ Obveza objavljivanja ponude za preuzimanje,
sukladno od­redbi članka 4. stavak 1. Zakona, nastala
je za Ponuditelja dana 11. listopada 2005. godine, sklapanjem ugovora, temeljem
kojih je Ponuditelj stekao ukupno 49.099 dionica, odnosno 39,26% učešća u
temeljnom kapitalu Izdavatelja, što je 11. listopada 2005. godine davalo 40,97%
od ukupnog broja glasova koje daju dionice Izdavatelja s pravom glasa, a što je
ujedno i ukupan broj dionica kojima Ponuditelj ukupno raspolaže.

Ponuditelj sukladno članku 8. stavak 3. točka a)
Zakona djeluje zajednički s trgovačkom društvom NEGOIATOR d.o.o., Zagreb, Zelinska
3, koje raspolaže s 1 dionicom Izdavatelja.

IV/ Cijena po kojoj Ponuditelj nudi otkup
dionica u ponudi za preuzimanje iznosi 650,00 kuna po dionici. Prema podacima
dostup­nima Komisiji i dokumentaciji priloženoj uz
predmetni Zahtjev, najviša cijena po kojoj su Ponuditelj i osoba koja s njim
djeluje zajednič­ki
stjecali dionice Izdavatelja iznosi 650,00 kuna po dionici.

Prema očitovanjima Zagrebačke burze d.d., Zagreb
i Varaž­din­ske burze d.d.,
Varaždin, dostavljenih na zahtjev Komisije (u predmetu: klasa:
450-08/05-01/430), u zadnja tri mjeseca prije nastanka obveze objavljivanja
ponude za preuzimanje, na Zagrebačkoj burzi d.d., Zagreb i Varaždinskoj burzi
d.d., Varaždin, prosječna cijena koja je ostvarena na burzi niža je od
ponuđene, te je utvrđeno da je cijena izražena u ponudi za preuzimanje u iznosu
od 650,00 kuna po dionici, utvrđena u skladu s odredbom članka 15. stavci 3.-6.
Zakona.

V/ Ponuditelj je zajedno s osobama koje s njim
zajednički djeluju vlasnik 49.100 redovnih dionica Izdavatelja, a temeljni
kapital Izdavatelja podijeljen je na 125.072 redovnih dionica, svaka u
nominalnom iznosu od 2.700,00 kuna. Uvidom u Garanciju broj 334/05 koju je dana
8. studenog 2005. godine u korist svih dioničara Izdavatelja izdala KARLOVAČKA
BANKA d.d., Karlovac, I. G. Kovačića 1, s rokom
važenja do 23. siječnja 2006. godine, utvrđeno je da je Ponuditelj, sukladno
odredbi članka 9. stavak 1. Zakona, osigurao novčana sredstva u iznosu
38.096.500,00 kuna, a što je prema podacima kojima raspolaže Komisija, dostatno
za plaćanje preostalih dionica Izdavatelja s pravom glasa na koje se odnosi
ponuda za preuzimanje.

VI/ Nadalje, utvrđeno je da su Zahtjevu
priložene potvrde o pla­ćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).

VII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII/ Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/162

Urbroj: 567-01/05-7

Zagreb, 8. studenoga 2005.

Predsjednik Komisije

**Miljenko** **Fičor**, v. r.

Rješenje, NN 136/2005-2564